Dragi roditelji!

Novi OBITELJSKI PROLJETNI IZAZOV počinje 15. svibnja, na **Međunarodni dan obitelji**.

Na poleđini ovog lista nalazi se 10 prijedloga za zbližavanje i opuštanje svih članova obitelji, uz naglasak na tzv. „digitalnoj detoksikaciji“, odmoru od svih vrsta ekrana. 

Odaberite **samo 5 prijedloga** koji vam se najviše sviđaju (možete i više, ako želite), ostvarite ih do **13. 6.** ove godine, fotografirajte aktivnosti i pošaljite na dolje navedeni mail.

Sve obitelji koje uspiju izvesti barem 5 ideja s popisa, ulaze u izvlačenje i mogu dobiti jako lijepe i vrijedne nagrade! Dakle, uopće nije važno tko će prvi ispuniti izazov.

Još jednom napominjemo da ovo nije obvezna zadaća i da je namijenjena samo onima koji žele više. 

Želja nam je da ove simpatične zadatke rješavate zajedno, kao pravi obiteljski tim i da se pritom dobro zabavite i opustite.

Veselimo se vašem odazivu!

 Maja Kralj, školska knjižničarka, voditeljica *OBITELJSKOG PROLJETNOG IZAZOVA*

**Rješenja i ostale fotografije** *(te eventualna pitanja vezana uz projekt)* **šaljite na adresu:** maja1kralj@gmail.com

**SRETNO! :)**

**SPONZORI** Obiteljskog proljetnog izazova:

Ladanjski Raj – obiteljski ručak

Trgocentar Marija – poklon-bon

Udruga Ivana Perkovca – poklon-paket

Muzej čokolade – obiteljska ulaznica

Terme Jezerčica – obiteljska ulaznica

Slastičarnica Luciana – sladoled za obitelj

Pizzeria Bimbo – jumbo-pizza

Cedevita – poklon-paket

**OBITELJSKI PROLJETNI IZAZOV**

|  |  |
| --- | --- |
| Imate li već svoju obiteljsku **"digitalnu detox-kutiju"**?Pravo je vrijeme da je napravite! Obična kutija u koju ćete (barem) jednu večer u tjednu odložiti sve svoje ekrane i posvetiti se potpuno jedan drugome! | ZAJEDNO se igrajte plastelinom – donosimo **RECEPT ZA DOMAĆI PLASTELIN**1 čaša brašna1/2 čaše soli1/2 žlice limunske kiseline1/2 žlice ulja1 čaša vode (ili 3/4 čaše vode ako se želi dobiti tvrđi plastelin)jestive boje za kolačeU manjoj posudi pomiješajte brašno, sol i limunsku kiselinu. Miješajte pjenjačom i polako ulijevajte vodu i ulje sve dok se masa ne ujednači. Tada dodajte i jestivu boju po želji i dobro promiješajte (već nekoliko kapi obojat će masu).Premjestite posudu na vatru pa kuhačom miješajte i kuhajte masu oko 1 min odnosno tako dugo dok ne postane pregusta za miješanje. Tada ju istresite na radnu površinu i rukama još dobro izmijesite dok plastelin ne postane sjajan. Oprezno, jer je masa dosta vruća!Plastelin malo rashladite i to je to – spreman je za upotrebu! |
| Napravite neku **zajedničku sliku**. Neka djeca, primjerice, nacrtaju nešto i potom svi zajedno obojite crtež. Dokazano je da bojanje umiruje i smanjuje stres. | Izradite **KUTIJU USPOMENA** zajedno. Dovoljno je da kartonsku ili neku drvenu kutiju ukrasite dječjim crtežima i u nju stavite sve sitne obiteljske uspomene poput kino/kazališnih karata, nekih posebnih ulaznica, čestitki, malih poklona...S vremena na vrijeme je otvorite kako biste se prisjetili lijepih dana. |
| Zaigrajte neku **društvenu igru** svi zajedno – križić/kružić, grad/država, Čovječe ne ljuti se. Ili pak igrajte vani lovice ili skrivača. Pokušajte uključiti što više članova obitelji. | **TEGLICA ZAHVALNOSTI**Uzmite najobičniju praznu teglicu od krastavaca, npr., zajednički je ukrasite i u nju počnite stavljati papiriće sa zapisanim stvarima na kojima ste bili ZAHVALNI određeni dan. Lijepo je otvoriti teglicu nakon nekog vremena i shvatiti da baš u svakome danu možemo naći nešto na čemu trebamo biti zahvalni. Na obitelji svakako! |
| **Pročitajte** zajedno neku knjigu, priču, strip/pjesmu… pred spavanje.  | Organizirajte **večer ludih frizura** i napravite svim članovima obitelji što luđe frizure. Zabava i smijeh su zagarantirani! |
| Pođite svi zajedno na **piknik**! Može i ispred kuće, u dvorištu ili voćnjaku. Potrebna je samo dekica, kakve grickalice, neka igra… | Organizirajte **zajedničko kuhanje**. Mogu to biti samo palačinke, muffini, neki kolač, smoothiji ili slično. Glavno da se uključe svi članovi obitelji, ako je moguće. |